L-UE trid tiżgura li l-programm emblematiku tagħha Faċilità Nikkollegaw l-Ewropa (FNE) ser ikompli jiffinanzja proġetti ewlenin fis-settur tat-trasport, dak diġitali u dak tal-enerġija wara l-2020 . Illum, il-Kumitat tar-Rappreżentanti Permanenti tal-Kunsill ikkonferma l-fehim komuni li ntlaħaq mill-presidenza Rumena u l-Parlament Ewropew dwar proposta biex titnieda t-tieni edizzjoni tal-programm, li ser tibda fl-2021 u tibqa' għaddejja sal-2027. Il-fehim komuni jkopri d-dispożizzjonijiet kollha tar-regolament minbarra kwistjonijiet finanzjarji u orizzontali, li jiġu diskussi bħala parti min-negozjati dwar il-qafas finanzjarju pluriennali (QFP) li jmiss, li jkopri l-perjodu mill-2021 sal-2027. Fil-qasam tat- , il-FNE ser tippromwovi netwerks interoperabbli u multimodali għall-iżvilupp u l-modernizzazzjoni tal-infrastruttura tal-ferroviji, tat-toroq, tal-passaġġi fuq l-ilma interni u tal-baħar kif ukoll mobilità sikura u sigura. Ser tingħata prijorità għal aktar żvilupp tan-netwerks trans-Ewropej tat-trasport (TEN-T), b'enfasi fuq proġetti transfruntiera b'valur miżjud tal-UE. Il-FNE 2.0 ser tiżgura wkoll li meta l-infrastruttura tkun adattata biex tittejjeb il-mobilità militari fl-Unjoni, tkun kompatibbli ma' użu doppju, u b'hekk jiġu ssodisfati kemm il-ħtiġijiet ċivili kif ukoll dawk militari. Fis-settur tal- enerġija , l-għan tal-programm hu li jagħti kontribut għal aktar integrazzjoni tas-suq Ewropew tal-enerġija, billi jtejjeb l-interoperabbiltà tan-netwerks tal-enerġija minn naħa għal oħra tal-fruntieri u minn settur għal ieħor, jiffaċilita d-dekarbonizzazzjoni, u jiżgura s-sigurtà tal-provvista. Ser ikun disponibbli wkoll finanzjament għal proġetti transfruntiera fil-qasam tal-enerġija rinnovabbli. Meta jkunu qed jiġu definiti l-kriterji għall-għoti, ser jitqiesu l-konsistenza mal-UE u l-pjanijiet nazzjonali tal-enerġija u tal-klima, inkluż il-prinċipju "l-Effiċjenza Enerġetika tiġi l-Ewwel". Sal-2020, il-Kummissjoni ser tevalwa l-konsistenza tar-regolament dwar in-netwerks trans-Ewropej tal-enerġija (TEN-E) mal-miri tal-UE dwar il-klima u l-enerġija. Fil-qasam tal-konnettività diġitali , il-kamp ta' applikazzjoni tal-programm tkabbar biex jirrifletti l-fatt li t-trasformazzjoni diġitali tal-ekonomija u s-soċjetà kollha kemm hi tiddependi minn aċċess universali għal netwerks ta' kapaċità għolja u għolja ħafna li jkunu affidabbli u bi prezz li jintlaħaq. Il-konnettività diġitali titqies ukoll fattur deċiżiv biex jinqerdu firdiet ekonomiċi, soċjali u territorjali. Sabiex jikkwalifika biex jirċievi appoġġ mill-FNE, proġett ser ikun jeħtieġ jikkontribwixxi għas-suq uniku diġitali u għall-miri tal-konnettività tal-UE. Ser tingħata prijorità lil proġetti li jiġġeneraw żona akbar ta' kopertura għall-familji. Il-programm jenfasizza sinerġiji bejn is-setturi tat-trasport, tal-enerġija u dak diġitali, biex tissaħħaħ l-effettività tal-azzjoni tal-UE u l-ispejjeż ta' implimentazzjoni jintużaw bl-aħjar mod. Biex jikseb dan, jipprevedi l-adozzjoni ta' programmi ta' ħidma transettorjali li jagħmlu possibbli interventi f'oqsma bħall-mobilità konnessa u awtomatizzata jew il-fjuwils alternattivi. Il-proposta għandha l-għan ukoll li tintegra l-azzjoni klimatika , filwaqt li tqis l-impenji ta' dekarbonizzazzjoni fit-tul tal-UE bħall-Ftehim ta' Pariġi. Il-passi li jmiss Il-Kunsill jistenna li n-negozjati mal-Parlament Ewropew li jmiss jibdew malajr kemm jista 'jkun, bil-ħsieb li jiġu ffinalizzati abbażi tal-progress miksub, kif rifless fil-fehim komuni. In-negozjati jeħtieġ li jqisu wkoll il-ftehim ġenerali dwar il-qafas finanzjarju pluriennali għall-2021-2027. Abbozz ta' regolament li jistabbilixxi l-Faċilità Nikkollegaw l-Ewropa – rapport ta' progress Din ir-riżorsa bħalissa hi disponibbli biss bil-lingwa jew il-lingwi li ġejjin: Qafas finanzjarju pluriennali: insawru n-nefqa tal-UE (informazzjoni ġenerali)